b'\n_START_ARTICLE_\nDvorec Grundelj\n_START_SECTION_\nZgodovina\n_START_PARAGRAPH_\nDvorec Grundelj ali Grumlef je prvi\xc4\x8d omenjen leta  1412 kot dvor Turja\xc5\xa1kih (Auerspergov). Gra\xc5\xa1\xc4\x8dino je konec 16. stoletja (1589) kupila plemi\xc5\xa1ka dru\xc5\xbeina Semeni\xc4\x8d. Sredi 17. stoletja je gra\xc5\xa1\xc4\x8dino kupil baron Oton Henrik Ravbar in konec 17. stoletja okoli leta 1690 baron Mark Anton Taufferer. Slednji so gra\xc5\xa1\xc4\x8dino temeljito prenovili in blizu nje sezidali kapelo. Sredi 18. stoletja je gra\xc5\xa1\xc4\x8dina postala last kostanjevi\xc5\xa1kega samostana, ko pa je bil leta 1794 samostan razpu\xc5\xa1\xc4\x8den, pa je pre\xc5\xa1la v posest t.i. verskega sklada. Leta 1804 je gra\xc5\xa1\xc4\x8dino  na dra\xc5\xbebi kupil Matija Juvanz \xe2\x80\x93 Karlowitz. Njegovi potomci so imetje in posesti razprodali v 19. stoletju. Posestva so v glavnem odkupili \xc5\xa0entpavel\xc4\x8dani, nekaj pa Radohovci. Na za\xc4\x8detku 20. stoletja pa je lastnik propadajo\xc4\x8dega poslopja postal slikar Ferdo Vesel, ki je v gra\xc5\xa1\xc4\x8dini tudi \xc5\xbeivel._NEWLINE_Po drugi svetovni vojni je stavba hitro propadala, leta 1962 se je vdrla streha. V razvalinah je \xc5\xa1e danes mogo\xc4\x8de videti okna v profiliranih okvirih, portal iz leta 1811 in ostanke sprednjega pro\xc4\x8delja, ki je bilo poudarjeno s trikotnim zatrepom na dveh stebrih. _NEWLINE_Sedanjo razvalino doma\xc4\x8dini ljudsko imenujejo Grumlef. Nekateri menijo, da je dvores dobil ime po ribi Grundlein (slo. globo\xc4\x8dek), ki jo najdemo v lokalnem Graj\xc5\xbearjevem potoku oziroma \xc5\xa0entpavel\xc5\xa1\xc4\x8dici.'